b'\n_START_ARTICLE_\nNa novo leto se ne sme\xc5\xa1 umiti\n_START_PARAGRAPH_\nPovest Na novo leto se ne sme\xc5\xa1 umiti je delo prekmurskega pisatelja Ferda Godine in je iz\xc5\xa1la leta 1983 v zbirki Zmaj v oknu in leta 1991 v zbirki Sezidala si bova hi\xc5\xa1ico.\n_START_SECTION_\nInterpretacija\n_START_PARAGRAPH_\nPovest Na novo leto se ne sme\xc5\xa1 umiti je napisana v prvi osebi, kar pomeni, da je glavni junak kar Ferdo Godina sam. Vsako leto je Ferdov stric Polde prihajal navsezgodaj zjutraj vo\xc5\xa1\xc4\x8dit dru\xc5\xbeini sre\xc4\x8dno novo leto. To je po\xc4\x8del, saj je mislil, da bi prineslo nesre\xc4\x8do, \xc4\x8de bi \xc5\xbeenska prva pri\xc5\xa1la vo\xc5\xa1\xc4\x8dit novo leto k hi\xc5\xa1i. Po vo\xc5\xa1\xc4\x8dilu je stric Polde spil kozarec \xc5\xbeganja in zmeraj postal zgovoren._NEWLINE_Neko\xc4\x8d je stopil k Ferdovi postelji in ga zbudil z rekom, da ne \xc5\xbeeli spati predolgo, saj\xc2\xa0\xc2\xbbkar dela\xc5\xa1 na novo leto, dela\xc5\xa1 potem tri sto petin\xc5\xa1estdeset dni\xc2\xab. Ferdo se je ob tem zamislil in sklenil, da bo pre\xc5\xbeivel tak dan, kakr\xc5\xa1nega bi \xc5\xbeelel imeti vsak dan v letu. Vstal je tako \xc5\xa1ele ob devetih, umil se ni, v hlevu se ni zadr\xc5\xbeeval predolgo, le toliko, da je nakrmil \xc5\xbeivali. Za kosilo je bilo veliko dobrot in Ferdo je bil navdu\xc5\xa1en nad potekom dneva. Po kosilu je od\xc5\xa1el ven, kjer je sre\xc4\x8dal Kozlarjevega Izidorja. Izidorju je povedal, kar mu je rekel stric, in Izidor je bil navdu\xc5\xa1en nad tem. Odlo\xc4\x8dila sta se, da se gresta potepat, kajti potepanje je nekaj, kar bi \xc5\xbeelel Ferdo po\xc4\x8deti celo leto, vsak dan. S sankami sta od\xc5\xa1la do struge, kjer je bil tanek led in tako je Ferdo, ki je \xc5\xa1el prvi, pristal v vodi. Zdaj je Ferda pri\xc4\x8delo skrbeti. Ni \xc5\xbeelel vsak dan v letu pristati v vodi in se oble\xc4\x8den kopati._NEWLINE_Doma je od\xc5\xa1el v hlev, saj ni \xc5\xbeelel, da ga mati in o\xc4\x8de vidita mokrega. Slekel je obleke in jih polo\xc5\xbeil na \xc5\xbeivino, da so se hiteje su\xc5\xa1ile. Ker je bil tako hvale\xc5\xbeen \xc5\xbeivini, da mu je posu\xc5\xa1ila obleko, jim je dal \xc5\xa1e ve\xc4\x8d sena in vmes ni niti malo razmi\xc5\xa1ljal o tem, da se predolgo mudi v hlevu. Tako se Ferdovo novo leto kon\xc4\x8dalo. Kot pravi sam, se na koncu ni\xc4\x8d od tistega uresni\xc4\x8dilo; vstajal je spet zgodaj, umival se je, tako odli\xc4\x8dno kosilo so jedli le za novo leto. Res je bilo le, da se je veliko potepal, a potepanja mu ni dala novo leto, to je \xc5\xbee od nekdaj rad po\xc4\x8del.'